## Pravilnik o obavljanju djelatnosti posredovanja pri zapošljavanju

### NN 39/2009 (31.3.2009.), Pravilnik o obavljanju djelatnosti posredovanja pri zapošljavanju

39 31.03.2009 Pravilnik o obavljanju djelatnosti posredovanja pri zapošljavanju

MINISTARSTVO GOSPODARSTVA, RADA I PODUZETNIŠTVA

888

Na temelju članka 5. stavka 2. Zakona o posredovanju pri zapošljavanju i pravima za vrijeme nezaposlenosti (»Narodne novine«, br. 80/08.) ministar nadležan za rad donosi

PRAVILNIK

O OBAVLJANJU DJELATNOSTI POSREDOVANJA PRI ZAPOŠLJAVANJU

I. OPĆE ODREDBE

Članak 1.

(1) Ovim Pravilnikom uređuju se uvjeti i način obavljanja djelatnosti iz članka 1. Zakona o posredovanju pri zapošljavanju i pravima za vrijeme nezaposlenosti (u daljnjem tekstu: Zakon), osim poslova osiguranja za slučaj nezaposlenosti, kada te djelatnosti obavljaju pravne i fizičke osobe izvan Hrvatskog zavoda za zapošljavanje (u daljnjem tekstu: posrednici).

(2) Djelatnost pri zapošljavanju smatra se i posredovanje za obavljanje poslova i usluga bez zasnivanja radnog odnosa.

(3) Oglašavanje ponuda i potražnje za obavljanje poslova i usluga putem tiska, elektroničkih medija i interneta ne smatra se posredovanjem pri zapošljavanju u smislu ovoga Pravilnika.

Članak 2.

(1) Djelatnosti iz članka 1. ovoga Pravilnika (u daljnjem tekstu: djelatnosti posredovanja pri zapošljavanju) mogu obavljati pravne osobe kao trgovačka društva, a fizičke osobe kao samostalnu djelatnost.

(2) Pravne i fizičke osobe koje obavljaju djelatnosti posredovanja pri zapošljavanju uz iste mogu obavljati samo djelatnosti istraživanja tržišta i ispitivanja javnog mnijenja.

(3) Srednjoškolske ustanove mogu obavljati samo poslove posredovanja za povremeni rad redovitih učenika u zemlji.

(4) Srednjoškolske ustanove su: srednje škole i učenički domovi prema posebnim propisima.

(5) Posrednici iz stavka 1. ovoga članka prije upisa u odgovarajući registar, a srednjoškolske ustanove iz stavka 3. ovoga članka za obavljanje posredovanja za povremeni rad redovitih učenika, moraju imati dozvolu ministarstva nadležnog za rad (u daljnjem tekstu: ministarstvo).

II. UVJETI ZA IZDAVANJE DOZVOLE

Članak 3.

(1) Dozvolu iz članka 2. stavka 4. ovoga Pravilnika ministarstvo će izdati fizičkoj osobi koja namjerava obavljati djelatnosti posredovanja pri zapošljavanju kao samostalnu djelatnost ako ispunjava sljedeće uvjete:

1. ima najmanje prvi stupanj fakulteta, stručni studij ili višu školu,

2. nije pravomoćno osuđena ili protiv koje se ne vodi postupak za kaznena djela protiv slobode i prava čovjeka i građanina, Repub-like Hrvatske, vrijednosti zaštićenih međunarodnim pravom, prava na rad i drugih prava iz rada, života i tijela, spolne slobode i spolnog ćudoređa, braka, obitelji i mladeži, opće sigurnosti ljudi i imovine, imovine, sigurnosti platnog prometa i poslovanja, pravosuđa, vjerodostojnosti isprava i službene dužnosti,

3. nije joj izrečena mjera zabrane obavljanja djelatnosti, i

4. posjeduje odgovarajući prostor i opremu za obavljanje djelatnosti.

(2) Dozvolu iz članka 2. stavka 4. ovoga Pravilnika ministarstvo će izdati i fizičkoj osobi koja obavlja samostalnu djelatnost ako ispunjava uvjete iz stavka 1. ovoga članka i članka 2. stavka 2. ovoga Pravilnika.

Članak 4.

(1) Dozvolu iz članka 2. stavka 4. ovoga Pravilnika ministarstvo će izdati već osnovanom i u odgovarajući registar upisanom trgovačkom društvu ako ispunjava sljedeće uvjete:

1. ima najmanje jednu zaposlenu osobu koja ispunjava uvjete propisane u članku 3. stavku 1. točkama 1. do 3. ovoga Pravilnika,

2. izvršava obveze za poreze, doprinose i druga javna davanja,

3. posjeduje odgovarajući prostor i opremu za obavljanje djelatnosti, i

4. ispunjava uvjet iz članka 2. stavka 2. ovoga Pravilnika.

(2) Dozvolu iz članka 2. stavka 4. ovoga Pravilnika ministarstvo će izdati i fizičkoj ili pravnoj osobi koja namjerava osnovati trgovačko društvo ako ispunjava uvjete iz stavka 1. ovoga članka.

Članak 5.

Dozvolu iz članka 2. stavka 4. ovoga Pravilnika ministarstvo će izdati srednjoškolskoj ustanovi ako osoba zaposlena u ustanovi koja obavlja posredovanje za povremeni rad redovitih učenika ima najmanje prvi stupanj fakulteta, stručni studij ili višu školu.

Članak 6.

(1) Posrednici moraju posjedovati odgovarajuće radne i pomoćne prostorije i odgovarajuću tehničku opremu, koja osigurava vođenje svih potrebnih poslova posredovanja.

(2) Posrednik mora na ulazu u prostor u kojem obavlja djelatnosti istaknuti natpisnu ploču da se u tom uredu obavljaju djelatnosti posredovanja pri zapošljavanju i radno vrijeme.

III. POSTUPAK ZA IZDAVANJE DOZVOLE

Članak 7.

(1) Fizičkoj osobi iz članka 3. stavka 1. ovoga Pravilnika ministarstvo će izdati prethodnu suglasnost za izdavanje dozvole iz članka 2. stavka 4. ovoga Pravilnika, ukoliko uz zahtjev dostavi dokaze o ispunjavanju uvjeta iz članka 3. stavka 1. točke 1. i 2. ovoga Pravilnika.

(2) Dokaz o ispunjavanju uvjeta iz članka 3. stavka 1. točke 3. ovoga Pravilnika ministarstvo će pribaviti po službenoj dužnosti.

(3) Fizička osoba iz stavka 1. ovoga članka dužna je u roku od 3 mjeseca od dana izdavanja prethodne suglasnosti ministarstva upisati samostalnu djelatnost u odgovarajući registar.

(4) Fizičkoj osobi iz stavka 1. ovoga članka ministarstvo će izdati dozvolu iz članka 2. stavka 4. ovoga Pravilnika nakon dostave dokaza o ispunjavanju uvjeta iz članka 3. stavka 1. točke 4. ovoga Pravilnika, dok će dokaz o upisu u odgovarajući registar ministarstvo pribaviti po službenoj dužnosti.

Članak 8.

Fizičkoj osobi iz članka 3. stavka 2. ovoga Pravilnika ministarstvo će izdati dozvolu iz članka 2. stavka 4. ovoga Pravilnika, ukoliko uz zahtjev dostavi dokaze o ispunjavanju uvjeta iz članka 3. stavka 1. točke 1., 2. i 4. ovoga Pravilnika, dok će dokaz o ispunjavanju uvjeta iz članka 3. stavka 1. točke 3. i članka 2. stavka 2. ovoga Pravilnika ministarstvo pribaviti po službenoj dužnosti.

Članak 9.

Trgovačkom društvu iz članka 4. stavka 1. ovoga Pravilnika ministarstvo će izdati dozvolu iz članka 2. stavka 4. ovoga Pravilnika, ukoliko uz zahtjev dostavi dokaze o ispunjavanju uvjeta iz članka 4. stavka 1. točke 1. i 3. ovoga Pravilnika, dok će dokaz o ispunjavanju uvjeta iz članka 4. stavka 1. točke 2. i 4. i članka 3. stavka 1. točke 3. ovoga Pravilnika ministarstvo pribaviti po službenoj dužnosti.

Članak 10.

(1) Fizičkoj ili pravnoj osobi iz članka 4. stavka 2. ovoga Pravilnika ministarstvo će izdati prethodnu suglasnost za izdavanje dozvole iz članka 2. stavka 4. ovoga Pravilnika, ukoliko uz zahtjev dostavi akt o osnivanju i dokaz o ispunjavanju uvjeta iz članka 4. stavka 1. točke 3. ovoga Pravilnika.

(2) Za pravnu osobu koja namjerava osnovati trgovačko društvo iz članka 4. stavka 2. ovoga Pravilnika dokaz o ispunjavanju uvjeta iz članka 4. stavka 1. točke 2. ovoga Pravilnika ministarstvo će pribaviti po službenoj dužnosti.

(3) Fizička ili pravna osoba iz stavka 1. ovoga članka dužna je u roku od 3 mjeseca od dana izdavanja prethodne suglasnosti ministarstva upisati trgovačko društvo u odgovarajući registar.

(4) Fizičkoj ili pravnoj osobi iz stavka 1. ovoga članka ministarstvo će izdati dozvolu iz članka 2. stavka 4. ovoga Pravilnika nakon dostave dokaza o ispunjavanju uvjeta iz članka 4. stavka 1. točke 1. ovoga Pravilnika, dok će dokaz o upisu u odgovarajući registar ministarstvo pribaviti po službenoj dužnosti.

Članak 11.

(1) Dozvolu iz članka 2. stavka 4. ovoga Pravilnika ministarstvo će izdati na zahtjev srednjoškolske ustanove koja je dužna, uz zahtjev, dostaviti dokaz o ispunjavanju uvjeta iz članka 5. ovoga Pravilnika.

(2) Izvadak iz odgovarajućeg registra ministarstvo će pribaviti po službenoj dužnosti.

Članak 12.

(1) O zahtjevu ministarstvo odlučuje rješenjem u roku od 30 dana od dana predaje urednog zahtjeva.

(2) Pravne i fizičke osobe odnosno srednjoškolske ustanove dužne su u roku od 15 dana od dana početka obavljanja djelatnosti posredovanja pri zapošljavanju odnosno posredovanja za povremeni rad redovitih učenika, o tome u pisanom obliku obavijestiti ministarstvo.

Članak 13.

Rješenje ministarstva iz članka 12. stavka 1. ovoga Pravilnika je konačno i protiv njega se može pokrenuti upravni spor.

Članak 14.

O izdanim dozvolama ministarstvo vodi evidenciju i svako rješenje dostavlja Državnom inspektoratu i Hrvatskom zavodu za zapošljavanje (u daljnjem tekstu: Zavod).

IV. OBAVLJANJE DJELATNOSTI

Članak 15.

(1) Radi zaštite zdravlja, razvoja i ćudorednosti posrednik odnosno srednjoškolska ustanova može posredovati pri zapošljavanju odnosno posredovati za povremeni rad redovitih učenika samo pod uvjetima utvrđenim Pravilnikom o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti (»Narodne novine«, br. 59/02.).

(2) Posrednik odnosno srednjoškolska ustanova je dužan posredovanje pri zapošljavanju, odnosno posredovanje za povremeni rad redovitih učenika obavljati na način da ne izazove poremećaje na tržištu rada.

(3) Posrednik odnosno srednjoškolska ustanova ne može posredovati pri zapošljavanju odnosno posredovati za povremeni rad redovitih učenika za poslodavca kod kojeg je u tijeku štrajk.

1. Posredovanje pri zapošljavanju

Članak 16.

O svakom novozaposlenom radniku koji će kod njega obavljati djelatnosti posredovanja pri zapošljavanju posrednik mora obavijestiti ministarstvo i priložiti sve dokaze da taj radnik ispunjava uvjete iz članka 3. stavka 1. točke 1. i 2. ovoga Pravilnika, dok će dokaz o ispunjavanju uvjeta iz članka 3. stavka 1. točke 3. ovoga Pravilnika ministarstvo pribaviti po službenoj dužnosti.

Članak 17.

(1) Posrednik je dužan utvrditi svoje uvjete poslovanja s kojima je dužan upoznati poslodavce i tražitelje zaposlenja koji zatraže njegove usluge.

(2) Posrednik je dužan u pravnom prometu u poslovnim ispravama, na svakom dopisu i oglasu navesti broj rješenja kojim mu je izdana dozvola iz članka 12. ovoga Pravilnika.

Članak 18.

(1) Posrednik koji obavlja djelatnosti posredovanja pri zapošljavanju u inozemstvu, dužan ih je obavljati u suradnji s nadležnim tijelima pojedinih zemalja.

(2) U postupku posredovanja pri zapošljavanju u inozemstvu posrednik je dužan izvijestiti osobe za koje posreduje o uvjetima života i rada, pravima i obvezama po osnovi rada i drugim bitnim elementima zakonitostima rada i radnim uvjetima.

(3) Posrednik snosi odgovornost prema osobama za koje je posredovao u inozemstvu za zakonitost njihovog zapošljavanja i rad sukladno zakonodavstvu zemlje u koju posreduje, te snosi troškove prijevremenog povratka osobe za koju je posredovao ukoliko je isti uzrokovan nezakonitim zapošljavanjem ili radom, a odgovora i za eventualnu štetu koji bi osoba mogla pretrpjeti zbog pogrešnih informacija o bitnim elementima uvjeta života i rada.

(4) Posrednik je dužan pružiti osobama za koje je posredovao u inozemstvu svu potrebnu pomoć u ostvarivanju njihovih prava po osnovi rada nakon povratka s rada u inozemstvu.

Članak 19.

(1) Posrednik uslugu za obavljene poslove posredovanja pri zapošljavanju može naplatiti samo od poslodavca.

(2) Cijene usluga moraju biti utvrđene u fiksnim iznosima i ne mogu se odrediti kao postotak od ugovorene plaće između poslodavca i radnika za kojeg je posrednik posredovao.

Članak 20.

(1) Posrednik je dužan voditi evidenciju o osobama koje traže zaposlenje i poslodavcima koji prijavljuju potrebu za radnicima.

(2) Posrednik smije o nezaposlenoj osobi prikupljati samo podatke koje može prikupljati Zavod u skladu sa zakonom i općim aktima Zavoda.

(3) Područje suradnje posrednika i Zavoda uredit će se posebnim sporazumom.

(4) Posrednik je dužan dokumentaciju o posredovanju i evidencije čuvati najmanje tri godine, ako posebnim propisima nije određen duži rok.

(5) Dokumentaciju o posredovanju posrednik može dati na uvid samo poslodavcu za kojeg je posredovao, odnosno tražitelju zaposlenja u dijelu koji se odnosi na njega.

(6) Svi podaci koje posrednik prikuplja mogu se obrađivati i dostavljati drugim osobama isključivo u skladu s propisima koji reguliraju obradu osobnih podataka.

(7) Podatke iz stavka 1. ovog članka posrednici su dužni dostaviti ministarstvu kvartalno, i to zbirno do 31. 3., 30. 6., 30. 9. i 31. 12. za tekuću godinu.

(8) Podaci iz stavka 1. ovoga članka dostavljaju se ministarstvu na obrascu (ODP-1) koji je sastavni dio ovoga Pravilnika.

(9) Ako u provedbi inspekcijskog nadzora inspektor rada utvrdi da posrednik nije dostavio obavijest iz članka 12. stavka 2. ovoga Pravilnika ili podatke iz stavka 1. i 8. ovoga članka ili ih nije dostavio u roku utvrđenom u stavku 7. ovoga članka, inspektor rada naložit će dostavu istih najkasnije u roku od osam dana od dana dostave rješenja.

2. Posredovanje za povremeni rad redovitih učenika

Članak 21.

Posredovanje za povremeni rad redovitih učenika koje obavlja srednjoškolska ustanova u smislu ovoga Pravilnika je:

1. obavljanje poslova posredovanja za povremeni rad redovitih učenika srednjoškolskih ustanova za vrijeme zimskog, proljetnog i ljetnog odmora, čije trajanje za svaku školsku godinu propisuje ministar nadležan za obrazovanje,

2. vođenje očevidnika učenika-članova i obavljenih posredovanja,

3. obračun i naplata od naručitelja učenikove zarade, propisanog doprinosa te naknade za posredovanje;

4. isplata punog iznosa zarade učeniku bez naknade.

Članak 22.

Za posredovanje za rad maloljetnog redovitog učenika srednjoškolska ustanova mora imati pisanu suglasnost njegovog zakonskog zastupnika (roditelja ili skrbnika), a za učenika mlađeg od 15 godina i pisanu suglasnost inspektora rada.

Članak 23.

(1) O povremenom radu redovitog učenika sklapa se ugovor koji nosi naziv: »Ugovor o povremenom radu redovitog učenika« (u daljnjem tekstu: ugovor).

(2) Ugovor iz stavka 1. ovoga članka sklapa učenik uz supotpis zakonskog zastupnika i naručitelj posla, a uz posredovanje srednjoškolske ustanove.

(3) Ugovor mora sadržavati broj rješenja kojim je izdana dozvola iz članka 12. ovoga Pravilnika, ime i prezime učenika, datum i mjesto rođenja učenika, broj članske isprave, puni naziv i sjedište naručitelja posla, podatke o vrsti poslova, broju radnih sati, cijeni sata rada i iznosu zarade.

(4) Ugovor se sklapa u četiri istovjetna primjerka.

(5) Srednjoškolska ustanova je dužna primjerak ugovora dostaviti mjesno nadležnom inspektoru rada u roku od tri dana od dana sklapanja ugovora.

Članak 24.

(1) Puno radno vrijeme maloljetnog redovitog učenika ne smije biti duže od sedam sati dnevno i 35 sati tjedno.

(2) Iznimno, puno radno vrijeme maloljetnog redovitog učenika koji je navršio 15 godina života može biti osam sati dnevno i 40 sati tjedno.

Članak 25.

(1) Maloljetni redoviti učenik koji dnevno radi više od 4 sata i 30 minuta ima pravo na odmor (stanku) od najmanje 30 minuta.

(2) Između dva uzastopna radna dana maloljetni redoviti učenik ima pravo na odmor (dnevni odmor) od najmanje 14 sati neprekidno.

(3) Maloljetni redoviti učenik ima pravo na tjedni odmor u trajanju najmanje 48 sati neprekidno.

Članak 26.

Zabranjen je rad maloljetnog redovitog učenika u vremenu od 20 sati uvečer i 6 sati prije podne.

Članak 27.

(1) Ako u provedbi inspekcijskog nadzora inspektor rada utvrdi da maloljetni redoviti učenik radi protivno odredbama članaka 15., 21., 22., 23., 24., 25. i 26. ovoga Pravilnika, zabranit će takav rad maloljetnika.

(2) Žalba na rješenje iz stavka 1. ovoga članka ne odgađa izvršenje rješenja.

Članak 28.

(1) Srednjoškolska ustanova uručuje učeniku prije početka rada ugovor iz članka 23. ovoga Pravilnika.

(2) Naručitelj nakon obavljenog posla ovjerava i dopunjuje ugovor sa stvarnim brojem sati rada i iznosom zarade učenika.

(3) Ugovor iz stavka 2. ovoga članka za srednjoškolsku ustanovu je vjerodostojna isprava za obračun i naplatu:

1. zarade za obavljeni rad redovitog učenika,

2. doprinosa za slučaj ozljede na radu redovitog učenika odnosno drugih doprinosa prema posebnim propisima,

3. naknade za srednjoškolsku ustanovu koja ne može biti veća od 10% od iznosa učenikove zarade.

(4) Naknada iz stavka 3. točke 3. ovoga članka može se naplatiti samo od naručitelja i služi u svrhu poboljšanja učeničkog standarda.

Članak 29.

(1) Srednjoškolska ustanova ima pravo i dužnost zaštititi redovitog učenika kod potraživanja zarade za obavljeni rad.

(2) Nakon što naručitelj valjano potvrdi obavljanje rada, srednjoškolska ustanova solidarno s naručiteljem odgovara za obveze naručitelja prema redovitom učeniku.

Članak 30.

(1) Srednjoškolska ustanova je dužna svim redovitim učenicima za koje posreduje za povremeni rad izdati člansku iskaznicu.

(2) Srednjoškolska ustanova dužna je voditi evidenciju i čuvati dokumentaciju u skladu sa člankom 20. stavkom 1., 2, 4., 5. i 6. ovoga Pravilnika.

V. BRISANJE IZ REGISTRA

Članak 31.

(1) Državni inspektorat dužan je u roku od 15 dana od dana izvršnosti rješenja iz članka 69. Zakona o posredovanju pri zapošljavanju i pravima za vrijeme nezaposlenosti to rješenje dostaviti ministarstvu.

(2) Nakon zaprimanja obavijesti iz stavka 1. ovoga članka ministarstvo će po pravu nadzora donijeti rješenje kojim će ukinuti izdanu dozvolu.

(3) Ministarstvo će na temelju rješenja iz stavka 1. ovoga članka od nadležnog tijela kod kojeg je posrednik odnosno srednjoškolska ustanova registriran zatražiti brisanje iz registra djelatnosti posredovanja pri zapošljavanju odnosno poslova posredovanja za povremeni rad redovitih učenika.

Članak 32.

(1) Tijela koja vode odgovarajuće registre dužna su obavijestiti ministarstvo o brisanju posrednika odnosno srednjoškolske ustanove iz registra na temelju posebnih propisa.

(2) Pravna ili fizička osoba odnosno srednjoškolska ustanova kojoj je dozvola ukinuta ne može podnijeti zahtjev za izdavanje nove dozvole prije isteka roka od 5 godina od kada joj je dozvola ukinuta.

VI. PRIJELAZNE I ZAVRŠNE ODREDBE

Članak 33.

U roku od 30 dana od dana stupanja na snagu ovoga Pravilnika ministarstvo je dužno obavijestiti posrednike kojima je izdana dozvola za obavljanje djelatnosti posredovanja pri zapošljavanju i koji su registrirali istu kod nadležnog tijela u odgovarajućem registru sukladno Pravilniku o obavljanju djelatnosti u svezi sa zapošljavanjem izvan Hrvatskog zavoda za zapošljavanje (»Narodne novine«, br. 96/02. i 159/04.) da su danom stupanja na snagu ovoga Pravilnika obvezni dostavljati podatke iz članka 20. stavka 7. ovoga Pravilnika.

Članak 34.

(1) U roku od 3 mjeseca od dana stupanja na snagu ovoga Pravilnika posrednici kojima je izdana dozvola za obavljanje djelatnosti posredovanja pri zapošljavanju sukladno Pravilniku o obavljanju djelatnosti u svezi sa zapošljavanjem izvan Hrvatskog zavoda za zapošljavanje (»Narodne novine«, br. 96/02. i 159/04.) dužni su podnijeti zahtjev za izdavanje dozvole u skladu s odredbama ovoga Pravilnika.

(2) Posredniku koji u roku iz stavka 1. ovoga članka ne podnese zahtjev za izdavanje dozvole ili mu zahtjev bude odbijen, rješenjem će se ukinuti dozvola.

(3) Rješenje iz stavka 2. ovoga članka ministarstvo će dostaviti nadležnom tijelu kod kojeg je posrednik registriran i zatražit će brisanje iz registra.

Članak 35.

Zahtjevi za izdavanje dozvole o obavljanju djelatnosti posredovanja pri zapošljavanju podneseni do dana stupanja na snagu ovoga Pravilnika, dovršit će se prema ovom Pravilniku.

Članak 36.

Na dan stupanja na snagu ovoga Pravilnika prestaje važiti Pravilnik o obavljanju djelatnosti u svezi sa zapošljavanjem izvan Hrvatskog zavoda za zapošljavanje (»Narodne novine«, br. 96/02. i 159/04.).

Članak 37.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/34

Urbroj: 526-08-02-03/2-09-7

Zagreb, 18. ožujka 2009.

Potpredsjednik Vlade
Republike Hrvatske i ministar
gospodarstva, rada i poduzetništva
Damir Polančec, dipl. ing., v. r.

Obrazac za dostavu podataka (ODP-1)

Temeljem članka 3. stavka 6. Zakona o posredovanju pri zapošljavanju i pravima za vrijeme nezaposlenosti (»Narodne novine«, br. 80/08.)

Posrednik:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
naziv i sjedište

Broj rješenja-dozvole: \_\_\_\_\_\_\_\_\_\_\_\_\_\_\_\_\_\_\_\_

dostavlja

Ministarstvu gospodarstva, rada i poduzetništva

Zagreb

podatke za: ☐ I kvartal (01.01. – 31.03.)

(označiti potrebno) ☐ II kvartal (01.01. – 30.06.)

☐ III kvartal (01.01. – 30.09.)

☐ IV kvartal (01.01. – 31.12.)

PODACI O POSLODAVCU KOJI TRAŽI RADNIKA:

(upisati broj poslodavaca)

SJEDIŠTE (ŽUPANIJA) PRAVNI OBLIK

1. Bjelovarsko-bilogorska ☐

2. Brodsko-posavska ☐ ☐ trgovačko društvo

3. Dubrovačko-neretvanska ☐ ☐ obrt

4. Istarska ☐ ☐ zadruga

5. Karlovačka ☐ ☐ slobodno zanimanje

6. Koprivničko-križevačka ☐

7. Krapinsko-zagorska ☐

8. Ličko-senjska ☐ STRANI POSLODAVAC

9. Međimurska ☐ (upisati broj poslodavaca i

10. Osječko-baranjska ☐ državu u kojoj imaju sjedište)

11. Požeško-slavonska ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

12. Primorsko-goranska ☐

13. Sisačko-moslavačka ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

14. Splitsko-dalmatinska ☐

15. Šibensko-kninska ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

16. Varaždinska ☐

17. Virovitičko-podravska ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

18. Vukovarsko-srijemska ☐

19. Zadarska ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

20. Zagrebačka ☐

21. Grad Zagreb ☐ ☐ \_\_\_\_\_\_\_\_\_\_\_\_\_\_\_\_\_\_\_\_\_\_

DJELATNOST

(upisati broj poslodavaca iz pojedine vrste djelatnosti prema Nacionalnoj klasifikaciji djelatnosti – NN, br. 58/07.)

☐ poljoprivreda, šumarstvo i ribarstvo

☐ rudarstvo i vađenje

☐ prerađivačka industrija

☐ opskrba električnom energijom, plinom, parom i klimatizacija

☐ opskrba vodom; uklanjanje otpadnih voda, gospodarenje otpadom te djelatnosti sanacije okoliša

☐ građevinarstvo

☐ trgovina na veliko i na malo; popravak motornih vozila i motocikala

☐ prijevoz i skladištenje

☐ djelatnosti pružanja smještaja te pripreme i usluživanja hrane

☐ informacije i komunikacije

☐ financijske djelatnosti i djelatnosti osiguranja

☐ poslovanje nekretninama

☐ stručne, znanstvene i tehničke djelatnosti

☐ administrativne i pomoćne uslužne djelatnosti

☐ javna uprava i obrana; obvezno socijalno osiguranje

☐ obrazovanje

☐ djelatnosti zdravstvene zaštite i socijalne skrbi

☐ umjetnost, zabava i rekreacija

☐ ostale uslužne djelatnosti

☐ djelatnosti kućanstva kao poslodavaca; djelatnosti kućanstva koja proizvode različitu robu i obavljaju različite usluge za vlastite potrebe

☐ djelatnosti izvan teritorijalnih organizacija i tijela

PODACI O TRAŽENIM RADNICIMA:

(upisati broj radnika za kojima postoji potražnja)

PREMA ZANIMANJU PREMA RAZINI OBRAZOVANJA

(upisati broj radnika pojedinog zanimanja)

☐ osmogodišnja škola

☐ stručna osposobljenost za jednostavne poslove

☐ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ☐ jednogodišnji i dvogodišnji srednjoškolski programi

☐ trogodišnje strukovno obrazovanje

☐\_\_\_\_\_\_\_\_\_\_\_\_\_\_\_\_\_\_\_\_\_\_ ☐ četverogodišnji srednjoškolski program u gimnazijama, umjetničkim, tehničkim
 i srodnim strukovnim školama

☐\_\_\_\_\_\_\_\_\_\_\_\_\_\_\_\_\_\_\_\_\_\_ ☐ poslijesrednjoškolski programi usavršavanja do 1 godine

☐ stručni studij (<180 ECTS bodova)

☐\_\_\_\_\_\_\_\_\_\_\_\_\_\_\_\_\_\_\_\_\_\_ – stručni pristupnik/ca

☐ stručni studij (180-240 ECTS bodova)

☐\_\_\_\_\_\_\_\_\_\_\_\_\_\_\_\_\_\_\_\_\_\_ – stručni prvostupnik/ca

☐ sveučilišni preddiplomski studij (180-240 ECTS bodova)

☐\_\_\_\_\_\_\_\_\_\_\_\_\_\_\_\_\_\_\_\_\_\_ – prvostupnik/ca

☐ specijalistički diplomski stručni studij

☐\_\_\_\_\_\_\_\_\_\_\_\_\_\_\_\_\_\_\_\_\_\_ (najmanje 60-120 ECTS bodova) – specijalist/ca

☐ sveučilišni diplomski studij (60-120 ECTS bodova)

☐\_\_\_\_\_\_\_\_\_\_\_\_\_\_\_\_\_\_\_\_\_\_ – magistar/ra

☐ poslijediplomski specijalistički studij (60-120 ECTS bodova)

☐\_\_\_\_\_\_\_\_\_\_\_\_\_\_\_\_\_\_\_\_\_\_ – sveučilišni specijalist/ica

☐ dosadašnji poslijediplomski magistarski studij

☐\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ – magistar/ra znanosti

☐ poslijediplomski doktorski studij

– doktor/ica znanosti

PREMA VREMENU

Radni odnos na: određeno ☐ Radno vrijeme: puno ☐

neodređeno ☐ nepuno ☐

PODACI O ZAPOSLENIM RADNICIMA:

(upisati broj zaposlenih radnika)

PREMA ZANIMANJU SPOL: muško ☐

(upisati broj radnika pojedinog zanimanja) žensko ☐

☐\_\_\_\_\_\_\_\_\_\_\_\_\_\_\_\_\_\_\_\_\_\_

☐\_\_\_\_\_\_\_\_\_\_\_\_\_\_\_\_\_\_\_\_\_\_ D O B: 15 – 24 godina ☐

☐\_\_\_\_\_\_\_\_\_\_\_\_\_\_\_\_\_\_\_\_\_\_ 25 – 34 godina ☐

☐ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 35 – 44 godina ☐

☐ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 45 – 54 godina ☐

☐ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 55 – 64 godine ☐

☐ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ preko 65 godina ☐

PREMA VREMENU

Radni odnos na: određeno ☐ Radno vrijeme: puno ☐

neodređeno ☐ nepuno ☐

PREMA RAZINI OBRAZOVANJA SJEDIŠTE (ŽUPANIJA)

☐ osmogodišnja škola 1. Bjelovarsko-bilogorska ☐

☐ stručna osposobljenost za jednostavne poslove 2. Brodsko-posavska ☐

☐ jednogodišnji i dvogodišnji srednjoškolski programi 3. Dubrovačko-neretvanska ☐

☐ trogodišnje strukovno obrazovanje 4. Istarska ☐

☐ četverogodišnji srednjoškolski program u gimnazijama 5. Karlovačka ☐

umjetničkim, tehničkim i srodnim strukovnim školama 6. Koprivničko-križevačka ☐

☐ poslijesrednjoškolski programi usavršavanja do 1 godine 7. Krapinsko-zagorska ☐

☐ stručni studij (<180 ECTS bodova) 8. Ličko-senjska ☐

– stručni pristupnik/ca 9. Međimurska ☐

☐ stručni studij (180-240 ECTS bodova) 10. Osječko-baranjska ☐

– stručni prvostupnik/ca 11. Požeško-slavonska ☐

☐ sveučilišni preddiplomski studij 12. Primorsko-goranska ☐

(180-240 ECTS bodova) - prvostupnik/ca 13. Sisačko-moslavačka ☐

☐ specijalistički diplomski stručni studij 14. Splitsko-dalmatinska ☐

(najmanje 60-120 ECTS bodova) – specijalist/ca 15. Šibensko-kninska ☐

☐ sveučilišni diplomski studij 16. Varaždinska ☐

(60-120 ECTS bodova) – magistar/ra 17. Virovitičko-podravska ☐

☐ poslijediplomski specijalistički studij 18. Vukovarsko-srijemska ☐

(60-120 ECTS bodova) – sveučilišni specijalist/ica 19. Zadarska ☐

☐ dosadašnji poslijediplomski magistarski studij 20. Zagrebačka ☐

– magistar/ra znanosti 21. Grad Zagreb ☐

☐ poslijediplomski doktorski studij

– doktor/ica znanosti

RADNIK ZAPOSLEN U INOZEMSTVU

(upisati broj radnika i državu u kojoj se zaposlio)

☐ \_\_\_\_\_\_\_\_\_\_\_\_\_\_\_\_\_\_

☐ \_\_\_\_\_\_\_\_\_\_\_\_\_\_\_\_\_\_

☐ \_\_\_\_\_\_\_\_\_\_\_\_\_\_\_\_\_\_

☐ \_\_\_\_\_\_\_\_\_\_\_\_\_\_\_\_\_\_

☐ \_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

Mjesto i datum podnositelj

Pravilnik, NN 39/2009-888